La Conselleria de Sanitat dóna el vist-i-plau als plans de contingència per a la Fira i Festes de Gandia
27 setembre 2021

## La Conselleria de Sanitat dóna el vist-i-plau als plans de contingència per a la Fira i Festes de Gandia27 setembre 2021Última actualització: 27 setembre 2021

![](../gestion/img/33104fda40b4301849856da0af0ef624fe89ee3134277de09d82e51561d6c357.jpg)  
  

La Conselleria de Sanitat Universal i Salut Pública ha validat els plans de contingència elaborats per l’Ajuntament de Gandia per a la celebració de la Fira i Festes de 2021, la qual tindrà lloc de l’1 al 4 d’octubre. La secretària autonòmica de Salut Pública i del Sistema Sanitari Públic, **Isaura Navarro,** ha mantingut hui una reunió amb l’alcalde de Gandia, **José Manuel Prieto,** acompanyat del regidor de Seguretat Ciutadana, **Nacho Arnau,** i la regidora de Sanitat i Polítiques Saludables, **Liduvina Gil,** a més de responsables tècnics de diversos departaments del consistori implicats en la planificació de les festes patronals de Gandia.

Durant el transcurs d’aquest encontre, Navarro ha felicitat a l’Ajuntament de Gandia per la bona organització de la Fira i Festes, i ha donat el vist-i-plau als plans establerts pel consistori per a controlar aforaments i garantir en tot moment la seguretat de veïns i visitants.

Així, una vegada conegudes les noves mesures de la desescalada que entraran en vigor en la Comunitat Valenciana des d’aquesta mitjanit i fins al 8 d’octubre, l’Ajuntament de Gandia té previst celebrar demà, dimarts, una reunió de coordinació de seguretat de la Fira i Festes per a concretar les modificacions oportunes en la programació d’activitats inicialment prevista, les quals afectaran sobretot als horaris i aforaments de dits esdeveniments.

Una vegada finalitze aquesta reunió, està prevista la convocatòria d’una roda de premsa on l’alcalde de Gandia i membres del Govern local donaran a conéixer la programació oficial de la Fira i Festes de 2021.

[Twittear](https://twitter.com/share)